Ди IэщIагъэлIхэм я зэфIэкIым хохъуэ
Германием и Нюрнберг къалэм щекIуэкIащ полимер къабзэхэм иджырей зэманым щаубыд увыпIэм теухуа дунейпсо зэIущIэ.
Мы зэхыхьэм къэралыгъуэ 34-м щIэныгъэм епха лэжьыгъэ 800-м нэс щагъэлъэгъуащ. ЗэIущIэм хэтащ Къэбэрдей-Балъкъэр къэрал университетым и щIэныгъэлIхэри. Ди республикэм и лIыкIуэхэм дыщэ медалитIрэ щIыхь тхылъитхурэ къыхуагъэфэщащ.
Химие щIэныгъэхэм я доктор Хьэшыр Светланэ зэрыжиIамкIэ, Нюрнберг къалэм щагъэлъэгъуа зэфIэкIыр иджыри зэ щыхьэт тохъуэ КъБКъУ-м полимер къабзэхэм щелэжь и лабораторэм ехъулIэныгъэшхуэ зэриIэм. Мыбыхэм къагупсыса химие пкъыгъуэхэр къыщагъэсэбэп хьэршым, авиацэм, узыншагъэр хъумэнымкIэ IэнатIэм, электроникэм. «Ди ехъулIэныгъэхэр щыхьэт тохъуэ къэхутэныгъэхэмкIэ зэманым и пэ дищу дызэрыкIуэр. Нюрнберг зэхуэсым нэрылъагъу къытщищIащ ди лэжьыгъэхэр нэхъри дгъэкIуэтэн, лъагапIэщIэхэр зэдгъэгъуэтын зэрыхуейр. Германием драгъэблэгъэн и пэ, дэ дыхэтащ икIи сыт щыгъуи дыхэтщ ди къэралым щрагъэкIуэкI зэIущIэхэм, гъэлъэгъуэныгъэхэм. Абыхэм я дэтхэнэми ди цIэ фIы- кIэ къыщрамыIуэу къэнакъым», — жиIащ Светланэ.
Шэрэдж Дисэ.
